LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 92**

**2020. gada 13.martā**

Atklāta sēde, sākas plkst. 8.30, beidzas plkst. 9.10

Rīgā, Jēkaba ielā 16, komisijas sēžu zālē

Piedalās:

**komisijas locekļi:** **Juris Rancāns** *(komisijas priekšsēdētājs)*, **Aldis Blumbergs** *(komisijas priekšsēdētāja biedrs)*, **Edvīns Šnore *(komisijas sekretārs)*, Raimonds Bergmanis, Juris Jurašs, Ainars Latkovskis, Mārtiņš Staķis, Atis Zakatistovs,**

**komisijas darbinieki**: vecākā konsultante Ieva Barvika, konsultantes Egita Kalniņa, Kristiāna Bumbiere,

**uzaicinātās personas:**

* **Ministru prezidenta parlamentārā sekretāre Evika Siliņa;**
* **Iekšlietu ministrijas valsts sekretārs Dimitrijs Trofimovs;**
* **Iekšlietu ministrijas parlamentārā sekretāre Signe Bole;**
* **Veselības ministrijas Veselības aprūpes departamenta direktore Antra Valdmane;**
* **Slimību profilakses un kontroles centra direktore Iveta Gavare;**
* **Slimību profilakses un kontroles centra Infekcijas slimību uzraudzības un imunizācijas nodaļas vadītāja Elīna Dimiņa;**
* Saeimas Juridiskā biroja vadītāja **Dina Meistere.**

**Sēdi vada:** komisijaspriekšsēdētājs J.Rancāns

**Protokolē:** K.Bumbiere

Darba kārtība:

1. Ministru kabineta 2020. gada 12. marta rīkojums Nr. 103 “Par ārkārtējās situācijas izsludināšanu”.  
2. Dažādi.

**Izskatāmie dokumenti:**

1. Ministru prezidenta A.K.Kariņa 2020. gada 12.marta vēstule Nr. 1/73-13/20.

**J.Rancāns** atklāj komisijas sēdi un iepazīstina deputātus ar sēdes darba kārtību.

**D.Trofimovs** īsi iezīmē situāciju saistībā ar Ministru kabineta rīkojumu, pasākumiem, kas tajā paredzēti un ko tie skar, tai skaitā informē, ka apzināts arī normatīvais regulējums saistībā ar lēmumā noteikto noteikumu neievērošanu un pārkāpšanu.

**R.Bergmanis** vaicā par robežkontroli lidostā.

**D.Trofimovs** skaidro, ka attiecībā uz robežkontroles stiprināšanas pasākumiem tika debatēts arī Krīzes vadības padomē. Šobrīd nav lēmuma par robežkontroles pastiprināšanu, informē par uz robežas veiktajiem un veicamajiem pasākumiem.

*R.Bergmanis, D.Trofimovs un E.Siliņa diskutē par lidojumiem no Milānas un to ierobežošanu, lidostu slēgšanas iespēju Latvijā un Eiropā, datu ievākšanu no lidsabiedrības Ryanair.*

**E.Šnore** vaicā par situāciju Krievijā un datu precizitāti par saslimušajiem.

**E.Dimiņa** skaidro, ka nav detalizētas informācijas par situāciju Krievijā. Kā eksperte uz šo situāciju raugās, izrietot no starptautisko organizāciju, Pasaules Veselības organizācijas sacītā – viņi šo valsti vēl neizgaismo, kā bīstamu. Min piemēru ar situāciju Irānā.

**J.Rancāns** precizē, ka tātad nevajadzētu pagaidām ierobežot ceļotāju plūsmu no Krievijas un otrādi.

**E.Dimiņa** atbild, ka, ņemot vērā, ka nedēļas laikā teritoriju skaits tiek paplašināts katru dienu, nevar pagaidām neko solīt.

**E.Siliņa** skaidro, ka, ņemot vērā situācijas attīstību, Veselības ministrijas Operatīvās darba grupas rezultātus un Krīzes vadības padomes lēmumu par situācijas eskalēšanos, un tās valstis, kas pieņēmušas striktākus ierobežojumus, reaģējušas uz izaicinājumiem izglītības iestādēm, tapa šis lēmums par ārkārtējās situācijas izsludināšanu. Šobrīd uz vienu mēnesi, bet to var pagarināt. Komentē noteikto cilvēku skaitu publiskiem pasākumiem, pamatojot šāda skaitļa izvēli. Informē par diskusijām saistībā ar skolu slēgšanu. Tāpat būs papildus informācija no Labklājības ministrijas par bērnu palikšanu vieniem. Šodien Ministru prezidents tiekas ar Latvijas Bankas vadību, Ekonomikas ministru, Zemkopības ministru jautājumā par izaicinājumiem tautsaimniecībā. Līdz ar to centīsies saprast, kas ir tie pasākumi, kā varam ekonomiku atbalstīt, kādi mēri ir jāpieņem. Situācija attīstās katru dienu – vakar tika pieņemti primārie lēmumi, turpmākie lēmumi tiks precizēti. Šobrīd ir izaicinājumi ar cilvēku apziņošanu, īpaši krievu valodā, svešvalodās. Tiek meklēti risinājumi, kā krievvalodīgos iedzīvotājus sasniegt.

**J.Jurašs** vaicā, ar ko skaidrojams konkrēti izvēlētais apmeklētāju skaita ierobežojums publiskiem pasākumiem.

**E.Siliņa** skaidro, ka tas bija ekspertu viedoklis, tādam skaitam vēl ir iespējams apzināt kontaktpersonas.

**M.Staķis** vaicā par iespēju raidīt paziņojumu sabiedriskajos medijos konkrētā laika periodā un biežumā, lai informētu iedzīvotājus.

**E.Siliņa** skaidro, ka šobrīd komunikatori meklē labāko veidu, kā medijos izplatīt informāciju, televīzijā, radio, lai tā iedzīvotājiem būtu pieejama, saprotama.

**R.Bergmanis** komentē par Slimību profilakses un kontroles centra kontakttālruni, aicinot izstrādāt īsāku telefona numuru.

**E.Siliņa** atbild, ka šobrīd tiek organizēts darbs pie atsevišķa vienkārša telefona numura, šis ir aktuāls jautājums.

**E.Šnore** jautā par rīkojuma punktu 4.1. – par valsts un pašvaldību iestāžu klātienes pakalpojumu sniegšanu attālināti. Šajā kontekstā vaicā par Saeimas darbu, vaicājot, vai nebūtu laiks izskatīt ceļus, kā nodrošināt attālinātu Saeimas darbu gadījumā, ja infektologi noteiktu vēl lielākus cilvēku pulcēšanās skaita ierobežojumus.

**D.Meistere** skaidro, ka Saeimas kārtības rullis nepieļauj sēdes noturēt attālināti. Tāpat noteikts, ka Saeimas sēdes un Saeimas komisiju sēdes ir publiskas, tādēļ attālinātam darbam būtu nepieciešams atsevišķs regulējums.

**E.Siliņa** papildina, ka, iespējams, būtu nepieciešami arī grozījumi Satversmē.

**A.Latkovskis** vaicā Juridiskā biroja viedokli par Saeimas lēmuma projektu.

**D.Meistere** apliecina, ka lēmuma projektā viss ir korekti. Papildus skaidro, ka Ministru kabineta rīkojums stājas spēkā tā pieņemšanas brīdī, Saeimai ir iespēja pateikt, ka atbalsta to, kas ir spēkā, vai noraidīt.

**A.Valdmane**, pārstāvot Veselības ministriju, skaidro esošo situāciju saistībā ar resursiem, mediķiem, norādot, ka šobrīd to skaits ir pietiekams. Slimnīcas ir apzinātas, ir gatavas strādāt apstākļos, kādi ir pieņemti, laboratorijām ir ingredienti, lai veiktu analīzes, šodien ir papildus uzstādīta telts Infektoloģijas centra teritorijā analīžu veikšanai, ir domāts, kā paplašināt citu laboratoriju iesaistīšanu. Norāda, ka iestādes strādā pastiprinātā režīmā jau no janvāra, reaģē no gadījuma uz gadījumu, ir operatīvās sanāksmes, arī šodien tāda ir, tiks informēta sabiedrība pēc sanāksmes. Šobrīd resursu ir pietiekami, vienīgā problēma ir individuālie aizsardzības līdzekļi, bet tā tiek risināta. Ir piešķirts papildus finansējums, tiek meklēti kontakti, kur var piedāvāt šos līdzekļus.

**I.Gavare** papildinot skaidro, ka kopš pasludināta pandēmija, daudzas valstis ir atteikušās no kontaktpersonu apzināšanas, strādā tikai ar smagi slimajiem. Latvijā turpinās pievērsties tieši šim jautājumam – ja runājam par infekcijas noturēšanu ar mazāku izplatību, darbs ar kontaktpersonām ir svarīgs. Visu slimnieku kontaktpersonas līdz šim ir apzinātas, ar to ticis rūpīgi strādāts. Ja šo darbu veiktu tālāk, neskatoties uz pasludināto pandēmiju, iespējams, tas ļaus noturēt lēzenāku, nevis strauju slimības izplatību.

*A.Zakatistovs un I.Gavare diskutē par nepieciešamības gadījumā veicamo medicīnas studentu piesaisti.*

**A.Valdmane** komentē par cilvēku atbildību ne tikai par savu, bet arī savu klātesošo veselību, kontaktu ar cilvēkiem, kuriem vīruss var būt bīstams, ierobežojumiem slimniekiem.

**E.Šnore** vaicā, vai nebūtu sabiedrība jāinformē, kurās pašvaldībās atrodas saslimušie.

**E.Dimiņa** atbild, ka par to tika daudz runāts. Latvijas situācijā šobrīd ir 17 gadījumi, visiem ir skaidri izsekojams transmisijas ceļš. Šobrīd pašvaldībām nav pamata īpaši uzsvērt, ka gadījumi ir konkrētā vietā, jo viņu pašvaldībās lokāla transmisija nenotiek, tie ir importēti gadījumi, kuri dzīvo šajā teritorijā. Ja būs aizdomas par jebkuru gadījumu, ka slimnieks bijis pašvaldības institūcijā, tiks strādāts ar konkrēto pašvaldību. Slimniekiem ir pašizolācija mājās. Kontaktpersonas, kurām ir izolācija – tās ir personas, kuras bijušas tuvā kontaktā ar saslimušo.

*R.Bergmanis, E.Dimiņa, A.Blumbergs diskutē par saslimušo cilvēku pašizolāciju, paziņošanu par lokācijas vietām un pārtikas piegādes iespējām.*

**J.Rancāns** vaicā par masku efektivitāti.

**E.Dimiņa** skaidro, ka ķirurģiskās maskas jālieto tiem, kam ir slimības simptomi, lai mazāk izplatītu vīrusu apkārtējā vidē.

*J.Rancāns un E.Dimiņa diskutē par slimības izplatības veidiem. R.Bergmanis un E.Dimiņa diskutē par paustajiem viedokļiem saistībā ar vīrusa iespējamu samazināšanos, iestājoties siltākiem laikapstākļiem. I.Gavare un E.Dimiņa diskutē par situācijas monitorēšanu, testēšanas intensitāti. R.Bergmanis un E.Siliņa diskutē par Nacionālo bruņoto spēku, Zemessardzes iesaistes iespējām un nepieciešamību.*

**J.Rancāns** aicina deputātus atbalstīt Ministru kabineta 2020. gada 12. marta rīkojumu Nr. 103 “Par ārkārtējās situācijas izsludināšanu”.

*Deputātiem nav iebildumu.*

**LĒMUMS:**

* atbalstīt Ministru kabineta 2020. gada 12. marta rīkojumu Nr. 103 “Par ārkārtējās situācijas izsludināšanu”;
* lūgt Saeimas Prezidiju sasaukt ārkārtas sēdi š.g. 13. martā un iekļaut tajā komisijas sagatavoto Saeimas lēmuma projektu “Par ārkārtējās situācijas izsludināšanu”.

**J.Rancāns** slēdz sēdi.

Komisijas priekšsēdētājs J.Rancāns

Komisijas sekretārs E.Šnore

Sēdi protokolēja K.Bumbiere